BODOLAND रादाब – बिजनी, 28 मे : लाइमोन समाजखौ खोमसि फारसे लामा दिन्थिग्रा ड्राग्सनि बेरेखायै गोख्रोंथार सिग्रोमनाया सोलिदों राइजोयाव। ड्राग्स गैयै समाज गाइसननो सान-हर हाबा मावदों आसाम पुलिसआ। बिब्दिनो चिरां पुलिसआबो ड्राग्स बाहायग्रा आरो ड्राग्स फालांगिरिनि बेरेखायै सिग्रोमनाया लाथ्रियै सोलिगासिनो। शनिबारखालिबो मोनाबिलि समाव चिरांनि बिजनी कावाटिखायाव पुलिसनि सिग्रोमनायाव सासे ड्राग्स फालांगिरि हमदों। मोनसे स्रोद सुलुंनि बिथाजों बिजनी कावाटिखा खानपारायाव मसिउर रहमान मुंनि न’आव सिग्रोमदोंमोन बिजनी पुलिसआ। मसिउर रहमानआ गोबाव समनिफ्रायनो ड्राग्सनि फालांगिरि खालामबोदोंमोन होनना मिथि होदों बिजनी पुलिसआ। पुलिसनि सिग्रोमनायाव ड्राग्सजों आबुं गं ड’ कन्टेनार बोखांनो हायो। बेजों लोगोसे गंनै मबाइल बोखांनो हायो। सोंनाय-फिन्नायनि थाखाय मसिउर रहमानखौ पुलिसआ गावनि आखाइयाव लाना थाङो। चिरांनि उफ्रा पुलिस बिबानगिरि प्रकाश मेधिनि दैदेन्नायाव बिजनी महकुमानि पुलिस बिबानगिरि सेखरज्यति राय आरो बिजनी पुलिस स्टापनि जुथायै संदान्नायनि गेजेरजों हमनो हायो ड्राग्स फालांगिरिखौ।